b'\n_START_ARTICLE_\nRde\xc4\x8da mu\xc5\xa1nica\n_START_SECTION_\nZna\xc4\x8dilnosti\n_START_PARAGRAPH_\nNa za\xc4\x8detku razvoja je rde\xc4\x8da mu\xc5\xa1nica podobna beli hrapavi kepi s \xc5\xa1ir\xc5\xa1im dni\xc5\xa1\xc4\x8dem, ki se pri nadaljnji rasti razpne in povr\xc5\xa1insko razpoka v piramidaste krpice. Klobuk ima premer med 8 in 20 cm, na za\xc4\x8detku je polkro\xc5\xbeen, nato zravnan in proti koncu z navzgor zavihanimi robovi. Povr\xc5\xa1ina je rde\xc4\x8da in gladka z belimi pikami, ki jih de\xc5\xbe pogosto odplakne._NEWLINE_Bet je beli, valjasti in proti dni\xc5\xa1\xc4\x8du \xc5\xa1ir\xc5\xa1i, visok je 10-25 cm in ima premer 1-3 cm. Rahlo gomoljasto dni\xc5\xa1\xc4\x8de obdaja razcefrani ostanek ovojnice._NEWLINE_Trosovnica je bela ali rahlo rumenkasta, listi\xc4\x8di pa so \xc5\xa1iroki in gosti, v katerih se nahaja beli trosni prah. Listi\xc4\x8di niso zra\xc5\xa1\xc4\x8deni z betom. Meso je belo, pod povr\xc5\xa1ino klobuka je rumeno in je brez posebnega okusa in vonja.\n_START_SECTION_\nRaz\xc5\xa1irjenost\n_START_PARAGRAPH_\nRde\xc4\x8da mu\xc5\xa1nica je raz\xc5\xa1irjena v zmernem in hladnem toplotnem pasu na severni polobli. Raste v iglastih in listnatih gozdovih, od julija do novembra. Uspeva predvsem pod smrekami in brezami na kislih tleh._NEWLINE_Posamezna ljudstva v Severni Evropi, Severni Ameriki in Sibiriji jo u\xc5\xbeivajo pripravljeno na poseben na\xc4\x8din, zaradi katerega naj ne bi vsebovale ve\xc4\x8d u\xc4\x8dinkovin, ki povzro\xc4\x8dajo znake zastrupitve z omamo in halucinacijami. Pri ljudstvih v Sibiriji ima tudi religiozni pomen.\n_START_SECTION_\nZastrupitev in zdravljenje\n_START_PARAGRAPH_\nGlavna toksina v rde\xc4\x8di mu\xc5\xa1nici sta muscimol in ibotenska kislina, glede na slednji toksin pa poimenujemo zastrupitev z rde\xc4\x8do mu\xc5\xa1nico tudi ibotenski sindrom. Predvidevano je, da deluje na receptorje glutaminske kisline._NEWLINE_Prvi simptomi se pojavijo po kratki latentni dobi, ki traja 0,5-3 ure, sprva kot alkoholni opoj, sledi zmedenost, motnje v govoru in vidu, motena usklajenost gibov (ataksija), iz\xc4\x8drpanost ter psihi\xc4\x8dne spremembe kot so depresija ali pa evforija, blodnje pri zaznavi prostora in \xc4\x8dasa halucinacije z vznemirjenjem in depersonalizacijo. Rde\xc4\x8da mu\xc5\xa1nica vsebuje le neznatne koli\xc4\x8dine toksina muskarin, ki bistveno ne vpliva na organizem, ter neznane u\xc4\x8dinkovine z muskarinu podobnimi u\xc4\x8dinki, ki povzro\xc4\x8dajo bole\xc4\x8dine v trebuhu, diarejo, slabost, znojenje in slinjenje._NEWLINE_Obi\xc4\x8dajno zastrupitev izzveni spontano brez uporabe zdravil, pri huj\xc5\xa1i zastrupitvi pa je potrebno izpiranje \xc5\xbeelodca ter dajanje aktivnega oglja in odvajala. Uporaba protistrupov fizostigmina in atropina je vpra\xc5\xa1ljiva oziroma stanje le poslab\xc5\xa1a._NEWLINE_Skozi zgodovino so mnoga ljudstva uporabljala rde\xc4\x8de mu\xc5\xa1nice za \xc5\xa1amanske obrede prav zaradi njene strupenosti, ki osebo spravi v stanje delirija.'